Liggaam gevind ná boot by Harties omslaanMichael Pohl se liggaam is Maandag uit die Hartbeespoortdam in Noordwes gehaal. (Foto: Facebook / Michael Pohl) Die liggaam van ŉ 42-jarige man is Maandag uit die Hartbeespoortdam in Noordwes gehaal. Michael Pohl het verlede week verdwyn nadat sy boot op die Hartbeespoortdam omgeslaan het. Maroela Media het vroeër berig dat Pohl besig was om vis te vang toe sy boot skielik vol water geraak het. Soektogte na Pohl het oor die naweek en Maandag voortgeduur. Kol. Adele Myburgh, polisiewoordvoerder in Noordwes, het aan Maroela Media bevestig dat polisieduikers Pohl se liggaam Maandag omstreeks 11:00 uit die water verwyder het. “Die polisie het ŉ navraagdossier geopen omdat hy uiteraard aan onnatuurlike oorsake oorlede is.” Myburgh sê die polisie se ondersoek is tans nog in sy babaskoene en dat sy haar nie in dié stadium veel daaroor kan uitlaat nie. Die Nasionale Seereddingsinstituut (NSRI) het vroeër gesê dat reddingspanne Donderdagaand ontbied is na aanleiding van oproepe dat ŉ man in die water naby Eagle Waters-wildreservaat in Broederstroom vermis geraak het. Volgens familielede van Pohl het hulle die aand ŉ familieverjaarsdag gevier toe hy sowat 100 m van die oewer af in ŉ kanoe visgevang het. “Die kanoe het glo vol water geraak en omgeslaan nadat dit in visvangnette verstrengel geraak het. Die man het kort daarna onder die water verdwyn,” het Craig Lambinon, die NSRI se woordvoerder, gesê.